Ekipa Bože Petrova će u sljedećih desetak dana na Vladi i u parlamentu ponuditi reforme s kojima se složila i Domoljubna koalicija, te će, ako do njih ne dođe u roku od 90 dana, ponuditi građanima da se o njima izjasne na referendumu

ZAGREB Među vladajućima je jučer, barem kad je o javnim istupima riječ, nakon oštrih riječi posljednjih dana zavladalo primirje. No, to ne znači da se ispod površine ništa ne događa. Svi iščekuju kako će završiti najava zagrebačkog gradonačelnika Milana Bandića da će udvostručiti svoj Klub zastupnika u Saboru nakon čega će u Vladi uslijediti preslagivanje. Iako se u političkim kuloarima govorilo da će se Bandić pojačati s nezadovoljnim zastupnicima Mosta, ali se po tom pitanju zasad ništa ne događa.

Preslagivanje većine

Iako se iz neslužbenih razgovora sa zastupnicima Mosta može osjetiti određena nervoza i iščekivanje kad je u pitanju Bandićeva najava, u toj su stranci odlučili primijeniti sličnu taktiku »zastrašivanja«, pa i sami govore da nije isključena mogućnost da se i njihov klub pojača. No, o konkretnim imenima ne žele govoriti, jer razgovori traju. Sastanka dvojice zastupnika manjina Veljka Kajtazija i Šandora Juhasa s potpredsjednikom Vlade jučer je potaknuo spekulacije da Most možda pregovara s njima, ali su obojica to demantirala ističući kako su s potpredsjednikom razgovarali isključivo od manjinskim pitanjima i sporazumu o suradnji Vlade i nacionalnih manjina.

No, u Mostu kažu da je za njih bilo kakvo preslagivanje u paralementarnoj većini, pa i ono koje bi išlo njima u prilog, u drugom planu i da će sljedećih desetak dana na Vladi i u parlamentu ponuditi reforme s kojima se složila i Domoljubna koalicija, te da će, ako do njih ne dođe u roku od 90 dana, ponuditi građanima da se izjasne na referendumu žele li takve promjene, primjerice oko smanjivanja plaća saborskih zastupnika.

No, uz promjene koje se tiču državne uprave, pravosuđa, državnog ustrojstva, poljoprivrede, ali i prava političara Most najavljuje da će jedna od reformi kojom će oni uvjetovati nastavak rada Vlade biti i reforma policije. Na primjedbu da se HDZ protivi prijedloga reorganizacije što ga je iznio ministar unutarnjih poslova Vlaho Orepić, te da to nije bio ni prijedlog promjena dok se pregovaralo oko sastavljanja Vlade, naši sugovornici iz Mosta odgovaraju da će se onda vidjeti tko je za stvarne promjene u Hrvatskoj i da Most sigurno neće ostati u Vladi koja želi zadržati postojeće stanje.